Geen rede tot paniek oor ‘varkgriep’, sê instituut | Netwerk24
Die feit dat die polisie sy ouers se vermeende moordenaars so vinnig aangekeer het, “gee ’n mens weer moed”.
Die Springbokke se onoortuigende taktiese skopwerk in die Wêreldbeker-toernooi is simptomaties van Suid-Afrikaanse rugby wat dié belangrike kuns afskeep, sê die skopkenner Vlok Cilliers.
Geen rede tot paniek oor ‘varkgriep’, sê instituut
Deur Isabel Venter 13 Junie 2019 05:40
Die Nasionale Instituut vir Oordraagbare Siektes (Nios) sê daar is nie rede tot paniek met die H1N1-griepvirus wat weer sy verskyning gemaak het nie.
Dit kom nadat skole in Gauteng ouers begin waarsku het oor “varkgriep”, soos die H1N1-virus nog algemeen genoem word.
Die Laerskool Kenmare in Krugersdorp het ook Maandag vroeg gesluit.
Volgens Steve Mabona, woordvoerder van die Gautengse departement van basiese onderwys, was dit nadat ouers paniekerig geword het oor die aantal leerlinge in die skool wat met dié gevaarlike tipe griep gediagnoseer is.
“Ons as die departement het die skool besoek om uit te vind wat aangaan, en omdat die skool in elk geval Vrydag sluit vir die vakansie is daar besluit om nie in te meng nie,” sê Mabona.
Skole in Pretoria waarmee Netwerk24 gepraat het, het bevestig dat ’n klein persentasie leerlinge in dié skole met varkgriep gediagnoseer is. Dié skole wou nie hê dat hul name bekend gemaak word nie.
Die Gautengse departement van gesondheid het Woensdag gesê gerugte van ’n varkgriep-epidemie is onwaar.
Volgens die departement is daar wel beduidend meer gevalle van griep as normaalweg, en word ouers en hul kinders aangeraai om eerder dokter toe te gaan as hulle siek word.
Sinenhlanhla Jimoh, ’n woordvoerder van Nios, sê 2019 se gevalle van die H3N2-virus is meer as die aangemelde gevalle van die H1N1-virus.
“Die oordrag van griep het hoë vlakke bereik, maar ons beskou dit nie as ’n onverwagse uitbreking nie,” sê Jimoh.
“Dit is winter, en dit is wat in die wintermaande gebeur, mense word siek.”
Jimoh sê dit is nie te laat vir mense om ’n griepinspuiting te kry nie, en raai ouers aan om dit dadelik te doen.
Sy kon nie bevestig hoeveel skole in Gauteng gevalle van siek kinders by Nios aangemeld het nie.
Volgens Jimoh was daar ’n “aantal” griepgevalle in skole, maar dit is nie buitengewoon nie “omdat skoolgaande kinders belangrike draers van griep is”.
Sy sê dit is raar vir leerlinge om komplikasies te ontwikkel, tensy hulle bestaande siektetoestande het.
Volgens Nios is dit die tweede keer in 36 jaar dat die griepseisoen so vroeg begin het.
Hierdie jaar is al drie influensastamme – A, B en C – al aangemeld, waaronder die sogenaamde varkgriepvirus.
Vanjaar se seisoen het in middel April begin, terwyl dit gewoonlik middel Mei begin. Die vorige vroeë geval was in 2015.
Volgens Jimoh is “varkgriep” ’n seisoenale virus wat elke jaar tydens die griepseisoen sy opwagting maak sedert dit in 2009 vir die eerste keer voorgekom het.
“Influensa is ’n asemhalingsiekte wat deur druppels versprei word, soos wanneer mense hoes, nies of praat, of as jy aan besmette oppervlakke of voorwerpe raak.”
Kinders met griepsimptome moet liefs by die huis bly en aanraking met ander mense beperk totdat die simptome verby is, sê Jimoh.
* Griepsimptome sluit in koors, hoes, seerkeel, loopneus, kortasem, uitermatige moegheid en swakheid, hoofpyn, spierpyn en liggaamspyne, kouekoors en sweterigheid. In kinders kan braking en diarree ook voorkom.
Meer oor: Nios | Krugersdorp | Gesondheid | Varkgriep
Varkgriep vir eers onder beheer in Bloem